《舟次生米值风作》
宋代·刘弇

东北有云如搜墨，舟子熟视无人色。忽然白气变飞翻，拗怒波神起乘隙。

初从下游架玉垒，须臾一望熬酥白。琳宫苍茫失向背，野鸟高飞避渐翼。

纷纷翻舞殊未酣，万马跃入朝周客。阳侯睢盱推选锋，势欲尽取奔鲸磔。

崩腾岂啻陵谷改，刷涤似病津涯窄。大舟踉跄愁失踞，小舟呼天手加额。

间于盘涡拆腥沫，疑课鲛鱼助奔掷。泸川病客簸欲僵，赖是絙縻逃不测。

等閒覼缕或衣襦，仓卒何功补沦溺。晚来风死回安澜，由自漫空认飞砾。

咄嗟鸿毛寄微命，一朝滨死真儿剧。明知屏翳不吾欺，何堪失便垂涎得。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。